# Die Schedelsche Weltchronik (deutsch):037

| 036 <<<Vorheriges Blatt | Die Schedelsche Weltchronik Blatt XXXVII | Nächstes Blatt>>> 038 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XXXVI verso:

Das drit alter
| durch die kriechen. x. iar. vnd vi. monat. In dem ersten iar Esebon des richters israhel. vnd diss wz (als die poeten schreiben) die vrsach. als alexander (den man auch Paris nennt) eins mals in einem wald iagen gienge het ime Mercurius in den slaff die go$^e$ttin Junonem Venerem vnd Mineruam zu gefu$^e$ret zwischen ine von irer gestalt zeurteiln. do het ime venus verhayssen das sie ime so er sie die scho$^e$nern schetzet die scho$^e$nsten in kriechyschem land zu einem weib geben wolt. also het Paris die go$^e$ttin Venerem auff ir verhayssen die scho$^e$nsten geurtailt. vnd darnach Helenaz des konigs Menelay weib hingefu$^e$rt. diss wer den Troyanern zu letster zersto$^e$rung vnd vertilgung gelangt. Disen zeheniarigen krieg haben Dares. Frigius vnd Dictes cretensis die in der nyderlag der troyaner gegenwurtig gewessen vnd ine alle stet namen vnd geschichtten bekant sind. also lawter angezaigt vnd beschriben das zu erku$^e$ndigung der troyanischen ding nichts ku$^e$rtzers clerres noch vernemlichers gefunden werden mo$^e$cht. vnd dise statt wardt gefangen in dem dritten iar Labdon des richters israhel. iiij$^c$. xxx. iar ee dann rom gepawet wardt. diss schreibt anthonius. Orosius spricht. iiij$^c$. xxx. iar ee dann Rom gepawt wardt sey von wegen der hinfu$^e$rung Helene ein gesworne pu$^e$ntnus der kriechen vnnd ein versamlung tawsent schiff beschehen. vnd darnach die stat troya. x. iar belegert worden. Nu Frigius dares (der dise historien beschriben hat) spricht das der fu$^e$rsten oder heerfu$^e$rer der kriechyschen wider troyam seien gewesen. xlvij. die haben mit ine dargefu$^e$rt tawsent. ij$^c$. vnd. ij. schiff. Aber Priamo dem konig troye komen zuhilff. xxxiij. fu$^e$rsten oder heerfu$^e$rer. vnd diss ist die summa oder ein kurtzer außzug auß der troyanischen histori. die der vorgenant dares beschriben. vnd Cornelius auß kriechischen gezu$^e$nge zu latein gepracht hat Als Castor vnd Pollux ho$^e$reten das die scho$^e$n Helena dz weib Menelai des bruders agamenonis durch den Paris hingefu$^e$rt worden wer do stigen sie in ein schif vnd volgten ir nach. vnd do sie in der innseln Lesbos von dem gestat lenndeten. erhub sich ein grosse vngestu$^e$migkait also das die nit meer erschinen. do suchten die auß Leßbos sie bis gein troya. vnd als sy sie nit funden do glawbten sie das sie vnto$^e$dlich go$^e$tter worden weren. Nw komen bey troya der kriechyschen herfu$^e$rer. xlvij. zesammen mit tausent. ij$^c$. vnd. ij. schiffen. also warden erstlich Diomedes vnd Vlixes zu Priamo gesendet mit befelhe zebegeren vmb den begangen freuel vnd gewaltsame widerlegung wandel vnd abtrag zethun. dess widerten sich die troyaner daru$^e$mb erhub sich der krieg zwischen ine. vnnd Hector der sun Priami erslug in den ersten streit Protesilaum. In dem andern stryet het er Patroclum vnnd Minonem vnd aiacem thelamonium erslagen wo er ine nit seines pluts erkant het dann er wz geporn von esiona der swester Priami also ward der krieg erstlich. ij. iar auff begerung der kriechischen angestelt In dem dritten streyt erslug Hector den Boechen archilocum vnnd prothenorem die heerfu$^e$rer. In dem. iiij. streit durstach alexander die hu$^e$ff menelay mit einem pfeyl. In dem. v. streyt erslug hector siben gestarck heerfu$^e$rer. vnd Eneas zwen. vnd achilles vier. vnd Diomedes zwen.  In dem. vi. streit ward. lxxx. tag aneinander gefochten. | do begerten die kriechischen den andern anstal auff drey iar. Nach außgang derselben fieng sich der streyt wider an vnd hector ersluge in der ersten spitz. iiij. starck heerfu$^e$rer. Achilles auf der kriechen seitten erslug zwen auß den troyanischen. sie stritten. xxx. tag do begeret Priamus den dritten anstal auff. vi. monad. Item agamenon auff der kriechyschen seytten begeret den vierden anstal auff. xxx. tag. In dem. ix. streyt wolt andronica des hectors weib denselben hector behalten dann sie het in dem slaff gesehen das im nit nu$^e$tz wer in dem streyt zezihen. aber do hector ir nit volgen wolt do leget sie ime antianacem ir beder sun zu seinen fu$^e$ssen doch kundt sie ine damit auch nit behalten. sunder hector zohe hinauß in den streyt vnd erslug drey die stercksten heerfu$^e$rer. vnd verwundet zwen vnd auch den achillem. von dem wardt er zuletst erslagen. die kriechischen begerten den. v. anstal auff drew monad.  Nach dem. x. streyt begerten die kriechyschen aber den sechsten anstal auff ein iar. In dem. xi. streyt wardt Palamides der durch ein auffrur zu konig worden wz erslagen. In dem. xij. streyt hat Troilus vil auß den kriechen erslagen. In dem. xiij. streyt haben sie siben tag aneinander gefochten. do begeret agamenon den sibenden anstal auff. xxx. tag. In dem. xviij. streyt verwundet der Troylus den achilles vnd sie stritten siben tag aneinander. In dem. xix. streyt fiel Troylus vom pferde vnd wardt von achille erslagen. In dem. xx. streyt fiel Mennom der heerfu$^e$rer auß persia. do begeret Priamus den x. anstal auff. xxx. tag. In dem. xxi. streit erslug der alexander den achillem in dem templ appollinis dahin er ine in ein gesprech gefordert het in einen schein einen vertrag oder einigkait zemachen daru$^e$mb begerten die kriechyschen den. xi. anstal. In dem. xxij. streyt hat alexander den aiacem verwundet vnd der verwundt den alexandrum zu tod geslagen vnd ist von der wunden alßpald auch gestorben.  In dem. xxiij. vnd. xxiiij. streyte hat Panthasillea die konigin der amazonischen weiber. den neoptholemum achillis sun menlich verwundet. aber sie wardt darnach von ime erslagen. Zuletst sprachen anthenor. polidamas vnd eneas zu priamo dz er frid machen soltt. do er dz nit thun wolt do verrieten vnd u$^e$bergaben sie die statt. Als nw troya gefangen wz do taylet agamenon alle hab vnnd gu$^e$tter der troyaner gleich auß. vnd also hat der streyt wider troyam gewerdt zehen iar. acht monat. xij. tag. vnd auß den kriechischen sind (als Dares frigius setzt) achtmal hundert vnd sibentzig tausent. vnd auß den troyanern sechßmalhundert sechßundsibentzig tausent menschen tod bliben bis auff u$^e$bergebung der stat. aber nach irer u$^e$bergebung vnd verretterey sind auß den troyanern zwaymalhundert sechßundsibentzig tausent menschen erslagen worden. Eneas ist mit. xxij schiffen vnd Alexander mit ine in kriechen land gezogen. dem volgten auß den troyanern dreytausent vierhundert menschen nach. So volgten nach Anthenori zway tausent fu$^e$nffhundert. vnd Ethelaus mit Cassandra vnd Andronica vnd Heccuba des priami weib zohen mit tausent vnd fu$^e$nffhundert menschen gein. Crinusium. So spricht Homerus. das Menelaus vnd helena sein weib nach der gefencknus troye zu dem ko$^e$nig egyptier land Thecures oder Polipus genant gezogen sey. |

## XXXVII recto:

Blat XXXVII
der werlt
Der zeheniarig troyanisch krieg ist (als Eusebius sagt) im ersten iar Esebon des richters israhel entstanden. Zu der selben zeit haben die hernachgeschriben gereischnet. dann Troya (die der Ilon Troys des ko$^e$nigs der troyer sun fastweyt auffrichtet) was nu$^o$r tausennt vnnd fu$^e$nfhundert schrit vomm meer gelegen. da dann auch noturft vnd u$^e$berflu$^e$ssigkeit aller ding vorhanden was. vnnd als Troya ein zeheniarige belegerung der kriechen erliden het do wardt sie auch zuletst von ine abgetilgt.
| Hercules mit Jasone hat Troyam (die doch pald von Priamo herwider gepawt wardt) verwu$^e$stet. vnnd den olimpiadischen kampff aufgesetzt. vnd vil krieg geu$^e$bet. vnd sol (als sie sagen) zwolff treffenlich vnd vnmenschlich that begangen haben. Hector der erstgeporn sun Priami auß Hecuba seinem weib was ein man vngleichlicher stercke vnd gestrengigkeit. vnd darumb von wegen des u$^e$bergroßen glantzs seiner ritterschafft bey den troyanern in grosser achtung gehalten. dann er hat mit seiner vngleu$^e$plichen klu$^o$gheit vnd stercke. nit allein sein eltern sunder auch sein vaterland in adel. ere vnd glori erhebt vnd scheinper gemacht. Diser hat auß Andromacha seinem weib vil su$^e$n geporn. der einer hieß Franco. von dem (als Vincencius historialis burgundus spricht) die frantzosen vrsprung haben gehabt. | Helena wz Menelay des ko$^e$nigs eeweib vnd wardt von paride dem sun priami gerawbt vnd gein troyam gefu$^e$rt vnd daru$^e$mb der troianisch krieg fu$^e$rgenomen. vnd nach der zersto$^e$rung troye wardt helena dem menelao von den kriechen wider geantwurtet. der styge fro$^e$lich mit ir in ein schiff in willen anheyms zefaren. aber auß verhinderung des meers vngestu$^e$migkeit komen sie in egypten zu dem ko$^e$nig Polibum. darnach zohen sie acht iar irrende u$^e$mb vnd komen zu letst wider anheyms. |
Paris den man auch alexander nennt ist des hectors bru$^o$der auß priamo vnd hecuba geporn. der wardt in gestalt einer potschaft mit. xx. schiffen in kriechen lannd gesendet. vnd von menelao zu herberg genomen. vnd als er das weib des ko$^e$nigs Menelay ersehen het do hat er sie in abwesen irs mans mit allen koniglichen schetzen hingenomen vnnd gein troyam gefu$^e$rt. auß welcher entfu$^e$rung ein zeheniariger krieg von den kriechen wider die troyaner fu$^e$rgenomen darinn auch paris nach vil ritterlich begangner that von pirrho dem sun Achillis erslagen wardt.
Agamenon was des ko$^e$nigs menelai bru$^o$der vnd ein hawbtman des gantzen kriechischen heers wider troiam. die doch zeletst verretterlich vnd schentlich u$^e$bergegeben wardt. vnd er was Atrei des ko$^e$nigs sun. vnd von allem heer zu einem gepietter geordnet. der zohe hin in den krieg vnd verließe Clitemestram sein weib. auß der er vil kinder geporn het. vnnd geduldet vil arbeit vnnd widerwillens der fu$^e$rsten bey troya vnd ward auch daru$^e$mb abgesetzt. vnd an sein stat Palamedes geordnet. do ine aber Olixes erslagen het do name er den gewalt mit größern ern widerumb an. do nw troya gewunnen vnd zesto$^e$ret wz. vnd er mit großen kriegs rawb vnd mit cassandra der tochter priami wideru$^e$mb anhayms wolt. styge er in die schiff. aber auß verhinderung des meers vngewitters zohe er schier ein iar irr.
Dise zwen Turcus vnd Franco fluhen von troya vnd machten ywey ko$^e$nigreich. aber lanng darnach.
Franco was hectoris sun vnd priami enicklein von dem der namen der frantzosen herkomt. der wardt von troya veriagt. vnd als er vor das gantz asiam durchschwaift het do kome er zu letst an die gestat der thonaw. als er sich aldo ettliche zeit enthalten het do suchet er ein von gemeiner geselschafft der menschen abgesu$^e$nderte stat vnd kome an den fluss thanai vnd meotitischen see. daselbst pawet er die stat Sicambriam.
Turcus was ein sun Troili des suns des ko$^e$nigs Priami. der wolt das man das volck das von ime her kome nach ime turckos nennen solt. ettlich sprechen ir vrsprung sey auß der gegent Scithia.
* ↑ WS:Vorlage: demrxxi
* ↑ WS:Vorlage: tauset
* ↑ WS:Vorlage: sechßundsibenbig
* ↑ WS:Vorlage: tochrer
* ↑ WS:Vorlage: msechen